麻姑山
作者：朱京
朝代：宋

paragraphs: 仙都朝百靈，奇絕衆峰冠。
朝初五馬遊，萬里卷雲幔。
春陽散地脈，指顧群陰泮。
刻玉露巉巖，嚴嚴色足憚。
怪木走獰虬，老藤連朽貫。
峰勢忽騫騰，天馬脫脩絆。
飛流三百尺，餘沫拂霄漢。
空谷隱晴雷，聒耳笑語亂。
所願化日長，誰憂斧柯爛。
況復值此時，桃竹分相半。
乘興事幽尋，頓覺神還觀。
信步忘險易，履襪遭污漫。
恣觀融結巧，疑費陰陽炭。
暝色生四垂，孤煙起樵爨。
千騎去如飛，夕陽人影散。